KIRJALLINEN KYSYMYS P-1747/00 esittäjä(t): Luckas Vander Taelen (Verts/ALE) komissiolle. Brysselin eurooppalaista kaupunginosaa koskevan kansainvälisen arkkitehtikilpailun tuomariston puolueettomuus.



Virallinen lehti nro 053 E , 20/02/2001 s. 0184 - 0185



KIRJALLINEN KYSYMYS P-1747/00 esittäjä(t): Luckas Vander Taelen (Verts/ALE) komissiolle (25. toukokuuta 2000) Aihe: Brysselin eurooppalaista kaupunginosaa koskevan kansainvälisen arkkitehtikilpailun tuomariston puolueettomuus Vastauksessaan esittämääni kysymykseen P-2255/99(1) Brysselin eurooppalaista kaupunginosaa koskevasta kansainvälisestä arkkitehtikilpailusta komissio ilmoitti aloittaneensa rikkomisesta johtuvan menettelyn Belgiaa vastaan 18. kesäkuuta 1992 annetun neuvoston direktiivin 92/50/ETY (suunnittelukilpailuja koskevan) 13 artiklan rikkomisesta. Arkkitehtikilpailun molemmilla kierroksilla kolme tuomariston jäsentä eivät täyttäneet mainitussa direktiivissä edellytettyjä riippumattomuuskriteerejä: - Montois'lla oli yhteyksiä kilpailun voittaneeseen ART&BUILD-toimistoon marraskuussa 1997 käynnistetyssä kilpailussa, joka koski LOTTO:n tornin kunnostamista, joka annettiin ko. toimiston tehtäväksi; - tuomariston puheenjohtaja Van de Voordella puolestaan oli kilpailun aikana yhteyksiä etenkin kilpailussa toiselle sijalle päässeen arkkitehtitoimisto Genvalin kanssa Euroopan parlamentin D3-rakennuksen ja Léopold-korttelin uuden rautatieaseman rakentamishankkeiden puitteissa; - arkkitehti Lallemand ART&BUILD-toimistosta oli jo kilpailun kuluessa vastuussa Berlaymont 2000 -kunnostamishankkeen valmistelusta ja työmaan johtamisesta; hankkeen teknisestä koordinoinnista puolestaan vastaa Euroopan komissiota edustanut tuomariston jäsen Giulianelli. Belgialaisten Van Hufflenin, Martinyn ja kunniajäsen Hasquinin osallistumisesta tuomaristoon ei ollut mainintaa kilpailusäännöissä. Tästä seurasi, että kilpailun toisella kierroksella tuomaristossa oli 8 belgialaista jäsentä (lukuun ottamatta Hasquinia), vaikka kilpailusäännöissä määrätään, että tuomaristossa on 5 belgialaista jäsentä. Onko komissio aloittanut rikkomisesta johtuvan menettelyn Belgiaa vastaan myös siitä syystä, että tuomaristo ei edellä mainittujen seikkojen perusteella ollut puolueeton? Jos näin ei ole tehty, eikö se olisi komission mielestä tarpeellista? Eikö komissio katso, että Giulianellin ja kilpailun voittaneessa toimistossa arkkitehtinä toimivan Lallemandin ammatilliset yhteydet ovat sen periaatteen vastaisia, että tuomariston on oltava osallistujien suhteen riippumaton? Miten komissio voi ilmoittaa vastauksessaan kysymykseen P-2255/99, ettei se ole osaltaan vastuussa kilpailun tuomariston työskentelystä, kun se kerran oli edustettuna tuomaristossa? Eikö komission olisi pitänyt kilpailun kuluessa käyttää sille yhteisön direktiivien ja tässä tapauksessa direktiivin 92/50/ETY noudattamisen valvojana kuuluvia valtuuksia? (1) EYVL C 203 E, 18.7.2000, s. 157. Frederik Bolkesteinin komission puolesta antama vastaus (28. kesäkuuta 2000) Komissio ilmoitti arvoisan parlamentin jäsenen kirjalliseen kysymykseen P-2255/99(1) antamassaan vastauksessa, että se kokoaa kansallisilta viranomaisilta lisätietoja osana EY:n perustamissopimuksen 226 artiklan (ent. 169 artiklan) mukaista rikkomisesta johtuvaa menettelyä, jonka se aloitti Belgiaa vastaan. Kyseiset tiedot liittyvät edellä mainitussa kirjallisessa kysymyksessä parlamentin jäsenen esille tuomiin uusiin seikkoihin, jotka koskevat kilpailun tuomariston kokoonpanoa, tuomariston jäsenten riippumattomuutta sekä tarjousten arviointimenettelyä. Komissio analysoi parhaillaan tarkasti Belgian viranomaisten vastauksia uuteen tietoja koskevaan pyyntöön ja viralliseen ilmoitukseen. Kyseiseen kilpailuun osallistumisestaan komissio voi vain toistaa sen, mitä arvoisan parlamentin jäsenen kirjallisiin kysymyksiin P-1486/99(2) ja P-2255/991 annetuissa vastauksissa jo todettiin: Brysselin pääkaupunkiseudun viranomaiset ovat kyseisestä asiasta päättävä hankintaviranomainen. Komission virkamiehen kuuluminen tuomaristoon ei vaikuta toimivaltaan, joka komissiolla on EY:n perustamissopimuksen nojalla ja johon kuuluu sen valvominen, että jäsenvaltioiden hankintaviranomaiset noudattavat erityisesti julkisista hankinnoista annettua yhteisön lainsäädäntöä. (1) EYVL C 203 E, 18.7.2000, s. 157. (2) EYVL C 27 E, 29.1.2000.